Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Juan Luis Sánchez de Muniáin Lacasia jaunak egindako galderaren erantzuna, Foru Diputazioak emana, etxebizitza babestuen eroslehentasun-eskubideari buruzkoa. Galdera 2021eko martxoaren 31ko 41. Nafarroako Parlamentuko Aldizkari Ofizialean argitaratu zen.

Iruñean, 2021eko apirilaren 26an

Lehendakaria: Unai Hualde Iglesias

ERANTZUNA

Navarra Suma talde parlamentarioari atxikitako foru parlamentari Juan Luis Sánchez de Muniáin Lacasia jaunak 10-21/PES-00142 galdera idatzia egin du. Honen bidez, Lurraldearen Antolamenduko, Etxebizitzako, Paisaiako eta Proiektu Estrategikoetako kontseilariak honako hau jakinarazten dio:

1. Eroslehentasun-eskubidea egikaritzen da, kasua bada, etxebizitza babestuen salmentaren jakinarazpenen gainean, pertsona interesdunek jakinarazpen horiek aurkezten dituztenean libreki eta beren borondatez. Era berean, haiek erabakitzen dute noiz aurkeztu jakinarazpena.

2. Ez dago justifikatu edo frogatu beharrik etxebizitza saltzearen arrazoiak.

3. Norbaitek eskaera deuseztatu edo bertan behera utzi nahi badu, edonoiz egin dezake, ez bada jada egikaritu eskubidea, administrazio-ebazpen baten bitartez.

4. Ebazpen horren kontra, halakorik baldin bada, gora jotzeko errekurtsoa jar daiteke, kontseilari honi zuzenduta. Errekurtsogilearen arrazoiak, argudioak eta horien frogak aurkeztu behar dira.

5. Errekurtsoa ezesten bada, interesdunak administrazioarekiko auzi-errekurtsoa jar dezake Nafarroako Justizia Auzitegi Nagusiko Administrazioarekiko Auzien Salan, bi hilabeteko epean, ezespena jakinarazi eta biharamunetik hasita.

6. Behin eskubidea egikaritu eta Nafarroako Foru Komunitateko Administrazioak etxebizitza eskuratuta, eragindako pertsonak bere etxebizitza babestua hirugarren pertsona bati salduta kobratuko lukeen adina jasoko du.

Hori guztia jakinarazten dizut, Nafarroako Parlamentuko Erregelamenduaren 194. artikulua betez.

Iruñean, 2021eko apirilaren 26an

Lurraldearen Antolamenduko, Etxebizitzako, Paisaiako eta Proiektu Estrategikoetako kontseilaria: José María Aierdi Fernández de Barrena